text: নিজেদের টাকায় ৩ কিলোমিটার রাস্তা করল পরিবহন মালিক সমিতি - দৈনিক সত্য প্রকাশ
  Home বাংলাদেশ জাতীয় নিজেদের টাকায় ৩ কিলোমিটার রাস্তা করল পরিবহন মালিক সমিতি
  নিজেদের টাকায় ৩ কিলোমিটার রাস্তা করল পরিবহন মালিক সমিতি
  সুনামগঞ্জের তাহিরপুরে নিজেদের টাকায় তিন কিলোমিটার রাস্তা নির্মাণ করলো 'কলাগাঁও-চারাগাঁও ট্রলি পরিবহন মালিক সমবায় সমিতি।'
  বুধবার দুপুরে এর উদ্বোধন করেন বড়ছড়া-চারাগাঁও কয়লা আমদানীকারক সমিতির সভাপতি আলকাছ উদ্দিন খন্দকার।
  জানা গেছে, উপজেলার শ্রীপুর উত্তর ইউনিয়নের চারাগাঁও গ্রাম সংলগ্ন সামাদ মুন্সির কয়লা ডিপো থেকে পাটলাই নদীর বৈঠাখালী বাঁধ পর্যন্ত এ তিন কিলোমিটার রাস্তার নির্মাণে ব্যয় হয়েছে তিন কোটি টাকা। তবে রাস্তাটি নির্মাণে স্থানীয় সাংসদ ইঞ্জিনিয়ার মোয়াজ্জেম হোসেন রতন সহযোগিতা করেছেন; জানালেন সমিতির সংশ্লিষ্টরা।
  সমিতির সভাপতি সাইফুল ইসলামের সভাপতিত্বে ও সাধারণ সম্পাদক হক মিয়ার সঞ্চালনায় উদ্বোধনী অনুষ্ঠানে বক্তব্য রাখেন, তাহিরপুর উপজেলা পরিষদের ভাইস চেয়ারম্যান রিয়াজ উদ্দিন খন্দকার লিটন, সাবেক ইউপি চেয়ারম্যান আমির আলী, শ্রীপুর উত্তর ইউনিয়ন পরিষদের চেয়ারম্যান আলী হায়দার, চারাগাঁও কয়লা আমদানিকারক সমিতির সভাপতি হাসান মিয়া, বড়ছড়া কয়লা আমদানিকারক সমিতির আন্তর্জাতিক বিষয়ক সম্পাদক আবুল খায়ের, কোষাধক্ষ্য জাহের আলী, ফরিদ গাজী, সাইফুল ইসলাম, জাবির আহমদ জাবেদ, ইছব আলী, আনিস মিয়া প্রমুখ।
  সমিতির সাধারণ সম্পাদক হক মিয়া জানান, রাস্তাটি নির্মাণের দাবি দীর্ঘদিনের। গত বছর স্থানীয় সাংসদ ইঞ্জিনিয়ার মোয়াজ্জেম হোসেন রতন রাস্তাটি নির্মাণের জন্য দুই লাখ টাকা অনুদান দিয়েছিলেন। পরে তিন কিলোমিটার রাস্তাটি সম্পূর্ণ করতে অবশিষ্ট টাকা সমিতির তহবিল থেকে ব্যয় করা হয়।
  তাহিরপুর কয়লা আমদানিকারক সমিতির সভাপতি আলকাছ উদ্দিন খন্দকার জানান, 'রাস্তাটি নির্মাণ হওয়ায় এখানকার শত শত কয়লা, পাথরবাহী হ্যান্ডট্রলি ও টেলাগাড়ী চালকেরা উপকৃত হবেন। আমরা আশাবাদী, আগামি দিনে রাস্তাটি পুরোপুরিভাবে চলাচলের উপযোগী করে তুলতে এমপি মহোদয় আরও সহযোগিতা করবেন।'